አክራሪነትን ለመከላከል ሚኒስቴሩ በግንዛቤ ማስጨበጫ ሥልጠና ላይ ትኩረት አድርጓል
አዲስ አበባ ፣ ታህሳስ 23/ 2006 (ዋኢማ) – የአክራሪነትና ፅንፈኝነት ዝንባሌዎችን ለመከላከል በተደረገ ጥራት በበጀት ዓመቱ የመጀመሪያ ሩብ ዓመት ለ42ሺ995 የህብረተሰብ አባለት የግንዛቤ ማስጨበጫ ሥልጠና መስጠቱን የፌደራል ጉዳዮች ሚኒስቴር አስታወቀ። በሚኒስቴሩ የህዝብ ግንኙነት ጽ/ቤት ኃላፊ አቶ አበበ ወርቁ ለዋልታ ኢንፎርሜሽን ማዕከል እንደገለጹት ሥልጠናው በዋናነት ያተኮረው በብዝሃነት አያያዝ፣አክራሪነትና የጽንፈኝነት ዝንባሌዎች እና መፍቴያቸው ላይ ነው።ሥልጠናው የተሰጠው በመንግሥት ከፍተኛ ትምህርት ተቋማት ውስጥ ለሚገኙ መምህራንና አስተዳደር ሰራተኞች እንዲሁም ተማሪዎች መሆኑን ኃላፊው አስረድተዋል። እንደ አቶ አበበ ገለጻ 20ሺ9 መምህራንና የአስተዳደር ሰራተኞች እንዲሁም 22ሺ986 ተማሪዎች ከህዝብ ተወካዮች ምክር ቤትና ከፌደራል ጉዳዮች ሚኒስቴር በተውጣጡ ባለሙያዎች የተሰጠውን ሥልጠና ተካፍለዋል።  ኃላፊ አያይዘው እንደገለጹት ለስድስተኛ ጊዜ በአገር አቀፍ ደረጃ የተከበረውን የሰንደቅ ዓላም ቀን አስመልክቶ  በሰንደቅ አላማ አከባበር እንዲሁም በብሔር ብሔረሰቦች አብሮ የመኖርና የጋራ ልማት ላይ ሥልጠና ተሰጥቷል።